Il-Kunsill iddeċieda unanimament li jirrifjuta abbozz ta' lista mressaq mill-Kummissjoni ta' 23 "pajjiż terz b'riskju għoli" fil-qasam tal-ħasil tal-flus u l-finanzjament tat-terroriżmu. F'dikjarazzjoni, il-Kunsill jiġġustifika d-deċiżjoni tiegħu għar-raġuni li "ma jistax jappoġġa l-proposta attwali li ma ġietx stabbilita bi proċess trasparenti u reżiljenti li attivament jagħti l-inċentiv lill-pajjiżi milquta biex jieħdu azzjoni deċiżiva waqt li wkoll jirrispetta d-dritt li dawn jesprimu fehmiethom". Il-Kummissjoni issa ser ikollha tipproponi abbozz ġdid ta' lista ta' pajjiżi terzi b'riskju għoli biex jiġi indirizzat it-tħassib tal-istati membri. Il-ħames direttiva dwar il-ġlieda kontra l-ħasil tal-flus u l-finanzjament tat-terroriżmu tistipula obbligu li jiġu identifikati ġurisdizzjonijiet ta' pajjiżi terzi li għandhom nuqqasijiet strateġiċi fis-sistemi tagħhom kontra l-ħasil tal-flus u l-finanzjament tat-terroriżmu li huma ta' theddid sinifikanti għas-sistema finanzjarja tal-UE. L-objettiv tal-lista huwa li tipproteġi s-sistema finanzjarja tal-UE minn riskji ta' ħasil ta' flus u finanzjament tat-terroriżmu li ġejjin minn pajjiżi terzi. Abbażi tagħha, il-banek u istituzzjonijiet finanzjarji oħrajn huma meħtieġa li jkunu aktar viġilanti u jwettqu verifiki addizzjonali fil-kuntest ta' tranżazzjonijiet li jinvolvu pajjiżi b'riskju għoli. Kuntest tal-proċess Il-Kummissjoni għandha s-setgħa li tadotta att delegat li jistipula lista ta' pajjiżi terzi b'riskju għoli. Din il-lista hija mfassla abbażi ta' evalwazzjonijiet, valutazzjonijiet jew rapporti rilevanti mħejjija minn organizzazzjonijiet internazzjonali u dawk li jfasslu standards, bħal pereżempju t-Task Force ta' Azzjoni Finanzjarja. L-att delegat jista' jidħol fis-seħħ biss jekk ma tkun ġiet espressa l-ebda oġġezzjoni mill-Parlament Ewropew jew mill-Kunsill fi żmien xahar min-notifika tal-att. Sabiex joġġezzjona, il-Kunsill jeħtieġ li jilħaq maġġoranza kwalifikata msaħħa li tikkorrispondi għal 72% tal-istati membri u 65% tal-popolazzjoni tal-UE. Dikjarazzjoni u nota tal-Kunsill dwar id-deċiżjoni li joġġezzjona għal-lista tal-Kummissjoni ta' pajjiżi terzi b'riskju għoli Nota lill-Kunsill dwar deċiżjoni li joġġezzjona għal-lista tal-Kummissjoni ta' pajjiżi terzi b'riskju għoli għall-finijiet tal-ġlieda kontra l-ħasil tal-flus u l-finanzjament tat-terroriżmu Ara l-paġna tal-laqgħa